তিনি একসময়ের ‘স্বঘোষিত’ স্বাস্থ্যমন্ত্রী। তিনি তৃণমূল বিধায়ক চিকিত্সক নেতা নির্মল মাজি। সেই নির্মলই বুধবার বিকেলে প্রায় শতাধিক আবাসিক চিকিত্সক পড়ুয়ার বাধায় কলকাতা মেডিক্যাল কলেজের মেন ছাত্রাবাসে ঢুকতে পারলেন না।
অভিযোগ, পুলিশ এবং বহিরাগতদের সঙ্গে নিয়ে ঢোকার চেষ্টা করেছিলেন কলকাতা মেডিক্যাল কলেজের রোগী কল্যাণ সমিতির (আরকেএস) চেয়ারম্যান নির্মল। বাধা পেয়ে ফিরে যাওয়ার আগে ওই ছাত্রাবাস মাওবাদী-নকশালদের ঘাঁটি বলে মন্তব্য করেন তিনি। সেই মন্তব্য প্রত্যাহারের দাবি তুলেছেন টিএমসিপি বিরোধী ছাত্র সংগঠন এমসিডিএসএ। 
ছাত্রাবাসের একটি অনুষ্ঠানে আমন্ত্রিত ছিলেন নির্মল। এমসিডিএসএ ঘোষণা করে তারা ঢুকতে দেবে না তাঁকে। উত্তেজনা ছড়ায় ওই ছাত্রাবাসে। দুপুর থেকেই মোতায়েন হয় পুলিশ। অভিযোগ, বিকেল সাড়ে ৪টে নাগাদ পুলিশ এবং টিএমসিপি’র সমর্থক কয়েকজন চিকিৎসক পড়ুয়াকে সঙ্গে নিয়ে ঢোকার চেষ্টা করেন নির্মল। তাঁদের সঙ্গে কয়েকজন বহিরাগত তৃণমূল সমর্থকও ছিলেন বলে অভিযোগ। ছাত্রাবাসের গেট বন্ধ করে সেখানে তালা ঝুলিয়ে দেয় এমসিডিএসএ। শুরু হয় ধাক্কাধাক্কি। সূত্রের খবর, নির্মল প্রশ্ন করেন, ‘‘কেন ঢুকতে দেবে না?’’ এক আন্দোলনকারী জবাব দেন, ‘‘এটা ছাত্রাবাস। আপনি কেন এখানে ঢুকবেন?’’ নির্মল পাল্টা বলেন, ‘‘জানো আমি কে? আমি আরকেএস চেয়ারম্যান। আমি বিধানসভার স্ট্যান্ডিং কমিটির চেয়ারম্যান।’’ এবার উত্তর আসে, ‘‘তাতে কী হয়েছে! আপনি হাসপাতালের কাজ দেখুন। এটা ছাত্রাবাস। এটা স্বাস্থ্য বিশ্ববিদ্যালয়ের অধীন। আপনাকে ঢুকে রাজনীতি করতে দেব না।’’
কিছুক্ষণ চেষ্টা চালান নির্মল। কিন্তু বাধা বাড়তে থাকায় ফিরে যান তিনি। সে সময় দু’পক্ষের মধ্যে হাতাহাতি শুরু হলে পুলিশ গিয়ে পরিস্থিতি নিয়ন্ত্রণে আনে। এরপরই নির্মল বলে বসেন, ‘‘এখানে সংখ্যালঘু ছাত্রেরা অনুষ্ঠান করতে চেয়েছিল। তা করতে বাধা দেওয়া হল। আমাকে ঢুকতে দিল না। দীর্ঘদিনের অভিযোগ, এখানে নকশাল-মাওবাদীদের সংগঠন রয়েছে। সেকেন্ড কেন্দ্রীয় কমিটি রয়েছে। এরা মেধাবী ছাত্রদের মগজধোলাই করে বিহার, বাংলাদেশ, ঝাড়খণ্ড সীমান্তে পাঠিয়ে মাওবাদী আন্দোলনে যুক্ত করছে।’’ 
হাসপাতাল সূত্রের খবর, টিএমসিপি’র উদ্যোগে এদিন ছাত্রাবাসে বিজয়া সম্মিলনীর ধাঁচে ঈদ মিলন অনুষ্ঠানে নির্মলের আমন্ত্রপত্র নিয়েই বিরোধ বাধে দু’পক্ষের মধ্যে। এমসিডিএসএ’র তরফে দেবাশিস বলেন, ‘‘ঈদ মিলন অনুষ্ঠান আমরা সকলে মিলে করতে চেয়েছিলাম। ছাত্রাবাসে কোনও রাজনৈতিক ব্যক্তিকে ঢুকতে দেব না।’’ টিএমসিপি নেতা সাকিলের মন্তব্য, ‘‘বিক্ষোভকারীরা অনুষ্ঠানে আমন্ত্রিত নির্মল মাজি, কলেজের অধ্যক্ষ, উপাধ্যক্ষদের অন্যায়ভাবে ঢুকতে দিলেন না।’’